
»Retorika za učitelje retorike«

SEMINAR »RETORIKA ZA UČITELJE RETORIKE«

predavanje: ZGODOVINA RETORIKE
UVOD

Pričujoče predavanje je zelo hiter oris zgodovinskega razvoja retorične veščine, ki izvira iz antične Grčije in ki se je v tej obliki v prostoru zahodne civilizacije ohranila vse do danes. To retoriko pogosto imenujemo tudi klasična retorika. Predavanje podrobneje obravnava antiko in srednji vek do renesanse, ostali dve poglavji sta zaenkrat predstavljeni le v obliki opornih točk. 

Razvoj retorike lahko povzamemo v 4 večjih sklopih: 

1. rojstvo in razcvet = ANTIKA 

2. zaton = SREDNJI VEK 

3. dvig in propad = RENESANSA in vse do 19. stol
4. preporod z drugimi sredstvi = 20. stol. 

Da bi lahko razumeli bistvo in glavni namen nastanka ter razvoja retorike, je nujno, da poznamo temeljne značilnosti antične civilizacije (najprej grške in nato rimske), njuno zgodovino, kulturne dosežke, stike z drugimi civilizacijami in ljudstvi. Šele takrat lahko razumemo značilno vlogo, ki jo je retorika odigrala v antiki in kasneje v srednjem veku.

Razen tega je poznavanje razvoja retorike prav tako pomembno kot umevanje njenih zakonitosti, saj so slednje v veliki večini rezultat ali posledica širšega zgodovinsko-družbenega konteksta (političnih ureditev, prevladujočih filozofskih, verskih in literarnih tokov, izgubljenih in najdenih spisov, vplivnih posameznikov … oz. vsega, kar ustvarja zgodovino). To je pomembno tudi za preučevanje in razumevanje drugih kulturnih prostorov in njihovih retorik, ki so prav tako obstajale in jih ponekod najdemo še danes, saj lahko podobnosti in razlike ugotavljamo šele, ko zelo dobro poznamo retoriko lastnega kulturnega prostora.

· RAZBIJANJE STEREOTIPOV: kaj vse JE in kaj NI klasična retorika
Za začetek navedimo nekaj tipičnih sodb o retoriki, ki v resnici nimajo nič skupnega z retoriko, kot so jo razumeli v antiki, in ki so vse plod kasnejših interpretacij in adaptacij celotne antične kulture – tudi retorike:

· retorika NI umetnost lepega govorjenja: RETORIKA JE VEŠČINA PREPRIČEVANJA 
· izvor retorične teorije NI povezan z literarno umetnostjo : RETORIČNA TEORIJA JE NASTALA ZARADI DENARNIH POTREB
· govornik NE GOVORI nujno resnice : RETORIKA NIMA NOBENE ZVEZE Z RESNICO, KER JO ZANIMA VERJETNOST
· IZVOR BESEDE »RETORIKA« IN NJENE INTERPRETACIJE
Beseda »retorika« izvira iz grškega pridevnika r(htoriko/j (rhetorikós). Ta je etimološko povezan z besedo r(hÍma (rhéma), ki pomeni 'beseda' in prihaja od fut. oblike glagola 'reči' (e)rwÍ). Pridevnik r(htoriko/j se je uporabljal kot del besedne zveze h( r(htorikh£ te/xnh, (hé rhetoriké tékhne), a v sodobni tradiciji se je izgubila odnosnica te/xnh (ki pomeni 'spretnost', 'umetnost', 'veščina'). 
(Rhtorikh/ te/xnh zaznamuje veščino, ki jo obvlada »retor« (r(h/twr) ali javni govornik. Gre torej za govorniško veščino, ki se je uporabljala pri nastopanju v javnosti, na sodiščih, političnih zborovanjih in ob praznovanjih. 

Izraz »retorika« srečamo prvič v Platonovem dialogu Gorgias (ok. 380 pr. Kr.) in je najbrž nastal v Sokratovem krogu. V pogovoru s Sokratom Gorgias označi r(htorikh/ kot »umetnost/veščino prepričevanja«, s čimer opiše njeno glavno značilnost; to je beseda retorika tudi pomenila: »veščino prepričevanja z govorom«. 

To seveda ne pomeni, da je takrat nastal tudi sam koncept in sistematičen način razumevanja govora – to so poznali že veliko pred Sokratom in Platonom.


Kako pomembna je bila vloga prepričevanja v Grčiji? 

Prepričevanje je imelo zelo pomembno vlogo v grški družbi, saj so Grki med številnimi bogovi poznali tudi boginjo Peithó  (kar v grščini pomeni 'prepričevanje') – boginjo prepričevanja, ki je imela dve izhodišči: na eni strani je bila to hči boginje lepote in ljubezni Afrodite in je bila torej povezana z ljubezenskim prepričevanjem, zapeljevanjem in čaranjem, na drugi strani pa je bila vedno tudi spremljevalka tistih, ki spretno govorijo – tako rekoč »muza« govorečih: sedela naj bi tudi na Periklovih ustih. 

V smislu enake pomenske vrednosti, kot ga ima beseda r(htorikh/, so Grki uporabljali tako najprej besedo peiqw/ (peithó), kasneje pa večinoma besedo lo/goj (lógos), ki dobesedno pomeni 'beseda', a njegovo pomensko polje obsega tudi pomene, kot so 'govor', 'argument', 'razlog'. 
Tudi »retor« ima več pomenskih odtenkov: najprej pomeni 'javni govornik', v prenesenem pomenu zato tudi 'politik', 'državnik', besedo pa kasneje najdemo tudi v pomenu 'učitelj govorništva'. Slednji je posledica vpliva Rimljanov, ki so dosledno ločevali med lastno besedo orator – govornik in privzeto retor – učitelj govorništva (retor je grška tujka in raba besede je tako rekoč že v izhodišču nakazovala povezavo z retorično teorijo, ki so jo Rimljani v celoti prevzeli od Grkov).

Interpretacije besede »retorika« že od antike potekajo v dveh smereh: 

1. prva obsega bolj ali manj vrednostno nevtralna pojmovanja o naravi in funkciji veščine prepričevanja, 

2. na drugi strani pa najdemo izrazito negativne sodbe o nepotrebnosti in moralni škodljivosti retorike. Zato poznamo tudi v slovenščini slabšalni pomen besed »retorika«, »retoričen«, »retorik« v smislu besednega zavajanja ali celo laganja, nepotrebnega besedičenja in vsebinsko praznega »cvetličenja«. To je pri ukvarjanju z retorično teorijo seveda treba strogo ločiti od samega koncepta retorične veščine. Morda se je zato v slovenščini modro izogniti izrazu »retorik«, najprej zato, ker ga v taki obliki v antični tradiciji nikjer ne srečamo, razen tega pa v resnici nikoli ni jasno, kaj pomeni: govornik ali učitelj govorništva ali pa imamo v mislih vrednostno (ob)sodbo.

Če razumemo retoriko v smislu sredstev ali tehnik prepričevanja, jo lahko zasledujemo v vseh človeških družbah in ne le pri Grkih in Rimljanih (to polje preučuje komparativna retorika). Eden najuglednejših sodobnih strokovnjakov za zgodovino retorike, George Alexander Kennedy, meni, da je nekaj podobnega mogoče odkriti tudi v živalskem sporazumevanju. Pravi, da je retorika naravni fenomen in da možnost zanjo obstaja v vseh življenjskih oblikah, ki lahko oddajajo signal. Za to navaja kar nekaj primerov iz živalskega sveta, tukaj bomo omenili le dva (več si lahko preberete v njegovi knjigi Comparative Rhetoric. An Historical and Cross – Cultural Introduction, Oxford, 1998). 

Retorika oziroma prepričevanje izhaja iz naravnih in prirojenih teženj po preživetju in je torej neke vrste nagonsko dejanje. Živali in ljudje se skušajo na ta način zavarovati, ohraniti svojo družino, vrsto, pridobiti partnerja, hrano, braniti ozemlje: 

Znano je, da se jeleni (tudi losi, bivoli) v času parjenja oglašajo s posebnim in z močnim glasom (pravimo, da »rukajo«). To je tekmovanje med samci: tisti, ki se bo oglasil močneje, si bo pridobil košuto. Vsi samici so seveda »oboroženi« z ostrimi rogovi, a znanstveniki so ugotovili, da do telesnih spopadov pride le v 30%  (ko oba samca za vsako ceno vztrajata pri svojem). Bolj pogosto se zgodi, da prvi samec z glasom »prepriča« drugega in ta se mu umakne. 

Zelene zamorske mačke (vrsta manjših opic) se v divjini lahko oglašajo s šestimi različnimi klici, s katerimi člane svojega krdela opozarjajo na nevarnost in bližino različnih plenilcev (leoparda, orla, kače, manjših sesalcev, pavijana in neznanega človeka). Te zgovorne živali poznajo ob tem še štiri različne oblike godrnjanja oziroma kruljenja, ki zaznamujejo njihov položaj v krdelu (ali gre za mlajše člane ali za vodilne samce ipd.).  

Retoriko v resnici vsebuje vsako sporazumevanje. Govorec ali pisec ima neki namen, retorika pa določa poti, kako ga doseči v okviru dane kulture.
In ta namen so Grki in Rimljani imenovali prepričevanje, ki pa je bil v antiki veliko širši pojem, kot ga razumemo danes: govornik je lahko spreobrnil mnenje poslušalcev tako, da je bilo v nasprotju s prvotnim, lahko jim je vsadil prepričanje ali vero, ki sta jim bila sicer tuja, govornik je poslušalce lahko poučeval, jim kaj pojasnjeval, jih kratkočasil in razkazoval lastno bistroumnost. Vse to  je pri Grkih in Rimljanih pomenilo 'prepričati'.

Prepričati je mogoče z neposrednimi sredstvi (prisila, grožnja, podkupnina) ali pa to storimo na simbolni ravni – z uporabo znakov. Med najpomembnejše znake sodijo govorjene in pisane besede ter kretnje. Najenostavnejša govorna sredstva so višina glasu, jakost, ponavljanje, kot je, recimo,  tako zapisan (ali izrečen) klic na pomoč! Na pomoč! NA POMOČ! 

Zato lahko rečemo, da je retorična vsaka komunikacija, saj uporablja neko sredstvo, da bi vplivala na prepričanja, dejanja ali čustva poslušalstva.

· RAČLENITEV POJMA »RETORIKA«

I. PRVOTNA IN DRUGOTNA RETORIKA

a. Prvotna retorika:

je retorika, kot so jo pojmovali Grki v 5. stol. pr. Kr., ko so prvič opisali tehnike te veščine. Prvotno je bila to umetnost prepričevanja, ki so jo uporabljali v javnem življenju in je bila ustnega značaja. Šlo je za izrekanje ob določenih priložnostih, zato je prvotna retorika dejanje in ne besedilo; naknadno jo sicer lahko obravnavamo kot besedilo.

b. Drugotna retorika: 

nanaša se na retorične tehnike v govoru, literaturi in umetnosti, kadar te ne služijo neposredno prepričevalnemu, ustnemu namenu. Govorno dejanje tukaj nima osrednjega pomena, to vlogo prevzame besedilo. Ta retorika se pogosto kaže kot stalne fraze, retorične figure in tropi v pisnih delih. Govorec ali pisec z njeno pomočjo doseže namen oz. prepričevanje, a posredno, na drugotni ravni. Kot rečeno, se drugotna retorika pojavlja tudi v umetnosti, ker je mogoče zasledovati retorične tehnike bodisi v samih delih bodisi v njihovih opisih. 

Pri klasični retoriki lahko skoraj na vsaki stopnji opazimo značilnost, da je iz prvotnih oblik prehajala v drugotne, včasih pa se je vzorec tudi obrnil. Ta pojav imenujemo literarizacija (it. letteraturizzazione). Gre za težnjo retorike, da se s prepričevanja usmeri bolj na pripovedovanje, z javnega okvira na zasebni ter z govora na književnost (tudi na poezijo). Ta preskok lahko zaznamo v obdobju helenizma v Grčiji, v obdobju rimskega cesarstva, v srednjeveški Franciji, po vsej Evropi pa od 16. do 18. stol. 

II. TRADICIONALNA IN KONCEPTUALNA RETORIKA 

a. Tradicionalna retorika 

Najdemo jo v tradicionalnih družbah, ki ne poznajo pisave in z zahodno civilizacijo niso imele tesnejšega stika; pravimo ji tudi retorika konsenza, ker je retorika sredstvo za doseganje sporazuma; vsebuje različne ravni formalnega jezika, ki jih zahteva govor o resnih/družbenih vprašanjih, prav tako poznajo te družbe izraz za govornika, za različne zvrsti govora, včasih tudi za retorična sredstva. Mnoge govorniško sposobnost zelo častijo. 

b. Konceptualna retorika ali metaretorika: 

Konceptualizirane retorične teorije najdemo le v družbah, ki poznajo pisavo, in še tam se pojavijo razmeroma pozno. Gre za sintezo retoričnih tehnik, ki so združene v sistem pravil ali taksinomično mrežo, kjer so prvine retorične veščine natančno razvrščene: snov, naloge govornika, deli govora, zvrsti govora, slogi, odlike govora ipd.

Konceptualno retoriko najdemo tako v Egiptu (Ptahotepove izreke v 2. tisočletju – to naj bi bil najstarejši priročnik javnega govorjenja), v Indiji in Kitajski (v obeh najdemo celo nekaj podobnega sofističnemu gibanju), pravila pisanja diplomatskih pisem pa so poznali skoraj v vseh deželah Bližnjega vzhoda.

Glavni razliki med konceptualno retoriko v Grčiji in ostalimi pismenimi kulturami sta:

1. grške retorične teorije so se razvile večinoma za govornike na sodišču, medtem ko drugje sodna retorika ni bila predmet posebnega zanimanja (cf. družbena in pravna ureditev – kdo vlada in kdo sodi!)

2. samo v Grčiji (in zato tudi v zahodni Evropi) so retoriko ločili od politične in etične filozofije ter zasnovali posebno vedo, ki je postala sestavni del formalne izobrazbe – PEDAGOGIZACIJA: v antiki je bil pouk retorike vzgoja za javno nastopanje!
Klasična retorika je torej konceptualna in kadar govorimo o njej, moramo vedno imeti pred očmi njeno izhodiščno trojnost, tri različne smeri, ki so se oblikovale od 6. do 4. stol. pr. Kr. Retorika je lahko

a) predmet, ki se ga poučuje, 

b) predmet, ki se ga uporablja v praksi,
c) predmet, o katerem se razpravlja in se ga preučuje. 

Vse tri smeri so v zgodovini bolj ali manj prisotne, le da vsaka med njimi izstopa zdaj v enem, zdaj v drugem zgodovinskem obdobju. Če vključimo še Aristotelove dejavnike govorne situacije (govor, govorca in poslušalstvo) lahko izhodišča klasične retorike poimenujemo tudi takole:  

1. tehnična retorika – v ospredju je govor (je najbolj konceptualizirana smer retorike, saj gre za teorijo retoričnega priročnika. Nastala je zaradi potreb demokracije v Veliki Grčiji (J Italija) in Atenah. Vedno se je ukvarjala predvsem z javnim nagovorom.)

2. sofistična retorika – v ospredju je govorec (to je retorika, kot so jo pojmovali sofisti: za prvega predstavnika velja Gorgias, do popolnosti jo je razvil Izokrat. Ponoven vzpon doživi v 2. stol. po Kr. z drugo sofistiko, kasneje s krščanskimi pridigarji. Ustvarila je podobo idealnega govornika, ki vodi družbo do izpolnitve nacionalnih idealov.  

3. filozofska retorika – v ospredju je poslušalstvo (začela se je s Sokratovimi nasprotovanji tehnični in sofistični retoriki v Platonovih dialogih. Zmanjšuje pomen govorca in poudarja verodostojnost sporočila ter učinek na poslušalce. Tesno je povezana z dialektiko in logiko, z etiko in politično teorijo, tudi s psihologijo. Proučuje, kaj poslušalcem najbolj koristi, toda v svojih razpravah je pogosto povezana s tehnično ali s sofistično smerjo. Aristotelova Retorika vsebuje veliko tehnične retorike.)

ZGODOVINSKI PREGLED – klasična ali grško-rimska retorika

Grška retorika

Govorništvo v Grčiji je obstajalo že mnogo pred tem, ko so začeli Grki sistematično razdeljevati in opisovati njegove prvine. To je bilo javno nastopanje z govorom ob določenih priložnostih, katerega namen je bil tako ali drugače prepričati poslušalstvo, in šele veliko kasneje so prvič opisali tehnike te veščine. Govorništvo se torej ni razvilo iz teoretičnih pravil, ampak se je govorniška teorija oblikovala postopoma in v okviru širšega socialnega konteksta, pri čemer se je vedno dopolnjevala s prakso.

Retorični impulz ali nagnjenost k vplivanju na odločitev in dejanje skozi zgovorno izražanje, je bila tako rekoč od zmeraj prisotna v jeziku in kulturi Grkov. Na to nas opominjajo številni govori v 2. in 9. spevu Iliade, pesmi potujočih pevcev v Odiseji, lirični prebliski arhaičnih pesnikov, govorniški prikaz (epideixis) pri sofistih, mračni in vzneseni verzi tragiških pesnikov in jezikovne duhovitosti komiških pesnikov. Vsi kažejo očaranost nad zvokom in močjo človeškega govora, ki je značilen za Grke.  

Osnovna in bistvena razlika med govorništvom in govorniško teorijo je v tem, da pred razvojem retorične teorije (pred 5. stol. pr. Kr.) srečamo zgolj nadarjene posameznike in da se v družbi še ne pojavlja zavest oziroma prepričanje, da se govorništva lahko in mora naučiti vsak, ki se želi družbeno udejstvovati. Razen tega je v tem »predretoričnem« obdobju govorništvo del oziroma ena od značilnosti literarnega ustvarjanja, ki je posledica božanskega navdiha.  

In v čem se še razlikujeta govorništvo (retorika) in govorniška sposobnost (elokvenca)? Zelo groba razlaga bi bila, da retorika manipulira z jezikom zavestno z uporabo sistema posebnih in dogovorjenih pravil, elokvenca pa ima nezavedni manipulativni značaj in izvira le iz prirojenih spretnosti (jasno in izrazito izrekanje).
Začetki retorike – KAJ JE OMOGOČILO RAZVOJ RETORIKE KOT SAMOSTOJNE VEŠČINE?

Kot samostojna veščina (in ne kot le ena od značilnosti verzificiranih besedil, v katerih lahko prepoznavamo retorične prvine) se retorika začne pojavljati v 5. st. pr. Kr. 

Kaj je pripeljalo do tega pojava? 
Skupek okoliščin in dejavnikov, ki so tesno povezane z duhom takratnega časa, političnimi in družbenimi spremembami pa tudi z majhnimi naključji. 

Omenimo na kratko 4 glavne dejavnike:
1. USTNA TRADICIJA V GRČIJI IN PREHOD IZ USTNE V PISNO KULTURO

V obdobju minojske kulture (2. tisočletje pr. Kr.) so predgrški Minojci uporabljali pisavo linear A, ki še danes ni razvozlana, ker verjetno ne gre za indoevropski jezik. Z nastopom grške mikenske kulture, se v Grčiji začne uporabljati pisava linear B, ki so jo mikenski Grki uporabljali vse do propada zadnjih palač (ok. 1100 pr. Kr.). To je bila zlogovna pisava, ki so jo uporabljali v palačah zgolj za uradne namene: za beleženje trgovskih transakcij, dajatev, daritev ipd. Linear B sta uspešno razvozlala v 50-tih letih 20. stol. arhitekt Michael Ventris in klasični filolog John Chadwick, ki sta tudi odkrila, da je jezik zgodnja faza grščine. Naše poznavanje neprekinjenega razvoja grščine se je tako pomaknilo za 1000 let nazaj.

Ko je propadla mikenska kultura, Grki do srede 8.. stol. niso uporabljali pisave, potem pa so prevzeli feničansko glasovno pisavo. V obdobju nastanka Iliade in Odiseje (8./7. stol) je Grčija povsem oralna družba, brez pisave, ki pa ima neverjetno prefinjen jezik. Homerski pevec, ki poje pesni poslušalstvu, je prenašalec vsega znanja, med drugim je tudi najboljši govornik. Že homerskemu človeku je veljala govorniška spretnost za eno največjih odlik, ki je dar bogov:


Da, prikupnih darov ne dele bogovi, kot vidim,


vsem ljudem povprek: lepote, razuma, izraza!


Marsikdo utegne imeti le drobno, neznatno postavo, 


bog pa je dal mu govora čar, na veselje slušalcem;


gleda zavzeto ga vse, ko gladko mu teče beseda,


skromna, mikavno zveneč, in moč se sveti pred zborom:


kakor bogu se mu klanjajo, kadar pokaže se v mestu.






(Odiseja, 8, 167-173, prev. Anton Sovre)

A kljub ponovnemu odkritju pisave je  komunikacija v grški družbi še nekaj stoletij ostala bolj ali manj zavest ustne tradicije. To ni vplivalo le na proces oblikovanja, temveč tudi na dejavnosti poslušanja in mišljenja. (cf. Gorgias, Hvalnica Heleni , 8-14). 

Govorniška sposobnost, ki se najprej kaže v poeziji in kasneje v prozi, je bila močno navzoča v vsakdanjem življenju, in tisti, ki so jo izkusili, so postali njeni sofisticirani uporabniki. Zato je bilo grško uho zelo občutljivo za lepoto in moč besede. Zgovornost predretorične dobe je ustvarila neke komunikacijske navade in okuse, ki so na koncu omogočili razmah retorične kulture, saj je oblikovala poslušalstvo, na katerem je bilo mogoče vaditi govorniško spretnost. 

2. REINVENCIJA IN RAZMAH UPORABE PISAVE 

Ko se v Grčiji sredi 8. stol. pr. Kr. začne uporabljati feničanska glasovna pisava (to je kasneje t. i. grški alfabet), so do začetka 7. stol. besedila tradicionalnega ustnega pesništva že začeli pisno ohranjati, v 6. stol. pa so nova dela že pisno objavljali, kar pomeni, da so nastajali in krožili na roko narejeni prepisi (zapis Iliade in Odiseje – Pejzistratova redakcija v 6. stol). 

Do 5. stol. so bile knjige in bralci še redki, v drugi polovici 5. stol. pa se v Atenah in nekaterih drugih mestih pismenost opazno poveča, saj so obstajale že knjigarne in zasebne knjižnice. 
Porast pisanja v 5. in 4. stol. pr. Kr. nekateri primerjajo z spremembami, ki so sledile iznajdbi tiska v 15. stol. in uvedbi elektronske tehnologije v 20. stol. 

Vzrokov za revolucijo v pismenosti ne moremo natančno opredeliti in verjetno so posledica spleta okoliščin: Grki so opazili razširjeno uporabo pisave na Bližnjem vzhodu v trgovini, administraciji, pri verskih obredih in v književnosti ter tako spoznali njeno priročnost. Ker se v tem času razmahne atenski trgovsko-vojaški imperij, je bilo treba veliko komunicirati na daljavo, s tem pa tudi več pisati. Razen tega je gospodarski razvoj nekaterim Grkom prinesel blaginjo, ki jim omogočila možnost izobraževanja in študija, po drugi strani pa je pismenost naraščala tudi zaradi demokracije same, saj je vedno več ljudi sodelovalo v javnih zadevah.

Za retoriko je imel razmah pisanja dobre posledice: omogočil je kroženje zgodnjih retoričnih priročnikov, izdajanje govorov, ki so jih ustvarjali govorniki in učitelji govorništva. Tako si je bilo mogoče vzeti čas za njihovo branje, preučevanje in posnemanje. Razen tega je pisanje spodbudilo natančnost pri rabi besed in olajšalo predelovanje in izglajevanje besedila, morda pa je nekoliko tudi prispevalo k rabi daljših, zloženih povedi. 

Občinstvu je pisanje omogočilo ponovno branje besedila, primerjanje izjav v enem odlomku z izjavami v drugem odlomku, natančno navajanje ter preučevanje sloga in umetniških prijemov v besedilu. 

Pisava torej prinese objektivizacijo govora. Ta je omogočila razvoj veščine govornega prepričevanja, ki jo je mogoče proučevati in poučevati. Šele s pisanim besedilom se lahko začne zavestna manipulacija z jezikom, ki ustvarja zaželen učinek pri poslušalcih. Kajti zapisan govor je mogoče proučiti, primerjati, kritično ovrednotiti in revidirati ter je tako vedno znova mogoče iskati drugotne oblike izražanja kot taktične možnosti za učinkovitejše komuniciranje.
Pisanje je nasploh olajšalo zbiranje podatkov, študij znanosti in raziskovanje na mnogih področjih. Ohranilo je tudi vednost o preteklosti – brez pisnih besedil o grški civilizaciji ne bi vedeli skoraj nič.

Občasna nasprotovanja pisanim besedilom: Pitagora (pisava je nevarnost za urjenje spomina), sofist Alkidamant (spis Proti tistim, ki pišejo pisana besedila), Platon (Fajdros – pisanje uničuje spomin, pisnega besedila ni mogoče braniti v dialogu)
3. POLITIČNE RAZMERE – vzpon POLIS 

S padcem tiranij izginejo lokalne kraljevine, ki jim načeluje basileus; postopoma jih zamenjajo demokratični sistemi po zgledu Aten. Tudi v Atenah v tem obdobju nastopijo družbene reforme, ki vključujejo v politično življenje države vedno več prebivalcev: Solon -> boulé (svet) 400, ekklesía (ljudska skupščina) –  podeljevanje političnih pravic glede na premoženje; Kleisten -> boulé (svet) 500, (ekklesía) skupščina – podeljevanje političnih pravic glede na poreklo in bivališče (začetek fenomena »atenski državljan«). Oblast torej dobi démos – ljudstvo, ki se zbira v skupščini, v kateri lahko spregovori vsak. S tem so bili ustvarjeni politični in socialni pogoji za razmah javnega govorništva kot načina za politično aktivnost; del demokratičnega sistema pa je predstavljalo tudi porotno sodstvo, kjer je bil javni govor ključnega pomena.
· retorika postane tako »umetnost javnega govorjenja« (javne zadeve – javno odločanje); cf. ameriški pogled na retoriko 

Retorika se je torej razvila hkrati z oblikovanjem demokratičnih političnih sistemov, ki so (moškim) državljanom omogočali in dovoljevali javno izražanje mnenja. Rod, plemenit značaj in pogum v Grčiji še ne zagotavljajo uspeha, kdor hoče vladati, mora znati obvladovati množice, biti mora izobražen, predvsem pa dober govornik – kdor je obvladal retoriko, je imel oblast in vpliv. 

Kljub temu, da je smel javno govoriti vsak svoboden državljan, je kot glasnik strankarskih ali državnih interesov vedno nastopal visoko izobražen posameznik, aristokrat in pomemben državnik ali vojskovodja. Vsi veliki državniki arhaičnega in klasičnega obdobja so bili brez izjeme odlični govorniki: Solon (7./6. stol.), Pejzistrat (6. stol.), Temistokles (6./5.stol.), Aristid (5. stol.), Perikles (5. stol.). – njihovi govori so deloma ohranjeni pri Herodotu, Tukididu; a to niso njihove izvirne besede, zato moramo biti zelo previdni pri njihovi interpretaciji. Kasneje so govore iz državniškega in političnega sveta poimenovali tudi SVETOVALNI ali POLITIČNI GOVORI .

Oblika javnega govora (v Atenah pogosto kar javna zabava) je bilo tudi SODNO GOVORNIŠTVO: sodni postopek je izhajal s stališča, da je običajen državljan sposoben kazenskega pregona ali zagovora. Nastopali sta dve stranki, tožeča in tožena, ki sta nastopali sami (v Grčiji ni bilo profesionalnih odvetnikov in tožnikov). Razsojala je porota (sestavljena iz svobodnih moških državljanov laikov in je štela od 201-501 članov), pravda je morala biti končana v enem dnevu. Izjave prič so zapisali prej, najprej je nastopil  tožnik, nato je obtoženec odgovoril. 

Najznamenitejši proces: Sokratov 399 pr. Kr., obtožen kvarjenja mladine in brezbožništva, obsojen na smrt s trobeliko; opisal Platon v Apologiji – to v resnici niso Sokratove besede, a je lep primer briljantnega zagovora. 

4. PREHOD OD MITOLOŠKE TEOGONIJE K NATURALISTIČNI KOZMOLOGIJI (od mu/qoj k lo/goj). 
V 6. stol. je prevladal nov način razumevanja sveta (jonski naravoslovci): dogodki, ki so bili prej posledica vpliva živih bitij in njihove osebne volje, postanejo zdaj manifestacije brezosebnih sil. Izhodišče interpretacije ni bil več mitos, ampak logos. Mitos išče za dogodek nek individualen vzrok (jezo boga, ljubosumje boginje), logos oz. razum pa se zadovolji le, ko je dogodek pojasnjen s pomočjo splošnih zakonitosti. Posledica te spremembe je bil razvoj ZNANSTVENEGA IN RACIONALNEGA POGLEDA NA SVET, FILOZOFSKE oz. ABSTRAKTNE TERMINOLOGIJE in pri jeziku poglobljenega razumevanja njegove strukture (e. g. SINTAKSE). 

Posledica načina razumevanja sveta je tudi sprememba v načinu literarnega ustvarjanja: nastajati začnejo prva prozna analitična dela, ki niso več le posledica božanskega navdiha, kot je to ves čas prisotno pri poeziji. 

V takih razmerah torej nastaja retorika. A v smislu prave samostojne veščine ni nastala v takratni prestolnici znanja in kulture – v Atenah, temveč daleč na zahodu, na Siciliji. 

Ko okrog 485 pr. Kr. v Sirakuzah na Siciliji padeta tirana Gelon in Hieron, uvedejo v mestni državi demokratični sistem. Zaradi delitve in vračanja premoženja se začnejo na sodiščih številne pravde. Ker so odločale velike ljudske porote, so jih stranke lahko prepričale le z učinkovitimi govori, z govorniško sposobnostjo. 
Ker pa vsi niso bili sposobni sestaviti govora, katerega uspeh pri poroti bi bil zagotovljen, in ker je število pravd naraščalo, je nastala potreba po možnosti prenosa govorniških sposobnosti tistih, ki so imeli ta naravni dar, na one, ki ga niso imeli, a so ga v danih razmerah nujno potrebovali. Z drugimi besedami: iskani so postali govorniki, ki bi (za plačilo) bodisi poučili bodisi kar namesto stranke, zapletene v proces, napisali govor. 

To pa je v grški svet prineslo povsem novo disciplino v primerjavi s prej le učinkovitim govorom, pomenilo je namreč začetek FORMALNEGA ŠTUDIJA tega, kar ta govor prej naredilo učinkovito. In na ta način se je retorična veščina osamosvojila.

Prvi učitelji nove veščine so bili hkrati praktiki (govorniki in pisci govorov) in teoretiki (učitelji govorništva in snovalci prvih pravil za učinkovito govorjenje). Imenovali so se LOGOGRAFI ter so poučevali in pisali te/xnh lo/gwn (tékhne lógon; Govorniška veščina). S tem se začenja tradicija pisanja retoričnih priročnikov, ki traja od 5. stol. pr. Kr. pa vse do 17. stol po Kr..

Prvi priročniki (koncept pa so prevzeli tudi vsi naslednji) so vsebovali osnovna navodila oziroma nasvete, kako sestaviti učinkovit govor, priporočali so delitev govora na dele, uporabo argumenta verjetnosti in posameznih figur ter ob tem navajali vzorčne primere, kaj je dobro uporabiti v posamezni situaciji (v uvodu, v predstavitvi, pri dokazih, …). Nekateri so omenjali že uporabo patosa.

Tradicija na mestu prvih učiteljev omenja Empedokla (zadnjega velikih naravoslovcev, spis O naravi, imel izjemne govorniške sposobnosti, skočil naj bi v Etno, ker je mislil, da je nesmrten), pa Koraksa in njegovega učenca Tejsija. A že antični pisci si o tem, kdo je začetnik retorike, niso bili enotni. 
- Koraks (gr. Vran) velja za učitelja govorništva in pisca  priročnika; kot odliko govorništva je zagovarjal verjetnost (argument verjetnosti lahko sicer srečamo že v arhaični književnosti: Himna na Hermesa; Homer sicer argumenta verjetnosti ne pozna), pripisujejo pa mu tudi prvo, tridelno členitev sodnega govora: uvod (prooi/mion), izvajanje (a)gw/n) in sklep (e)pi/logoj). 

Da so govorniki 5. stol. svoj primer raje kot na neposrednih dokazih in resnici zasnovali na verjetnosti (ei)ko/j), lahko vidimo tudi iz Platonovega dialoga Fajdros, kjer pravi Sokrat, da je Koraksov učenec Tejsia z ei)ko/j mislil tisto, kar se zdi res množici:

(273b4 – c1) … če slabič, ki pa je hkrati pogumen, pretepe močnega in hkrati strahopetnega ter mu vzame plašč ali kaj drugega in pride potem pred sodišče, ne sme nobeden od njiju povedati resnice, ampak strahopetnež mora reči, da ni bil pogumnež sam, ki ga je pretepel, drugi pa mora sicer dokazati, da sta bila samo onadva, pri tem pa venomer trditi: » Kako bi se bil mogel jaz, ki sem tak, lotiti takšnega?«

- Razvoj retorike pospeši Trasimah iz Halkedona (druga polovica 5. stol., vrh ok. 430-400 pr. Kr.), grški retor, politik in sofist, avtor dela Velika govorniška umetnost, kjer se posveča predvsem učinkovitosti govorniškega izvajanja, zlasti zbujanju čustev (pa/qh) in jezikovni podobi govorov (izogibanje hiatu, preprostost jezika), opozarja pa tudi na prozni ritem in stavčno periodizacijo. Kot politični mislec nastopa v Platonovi Državi kot Sokratov nasprotnik in od tam je znana njegova misel: »pravično je tisto, kar koristi močnejšemu«.

KDO IN KAJ SO BILI SOFISTI? 
V 5. stol. se v Grčiji pojavi INTELEKTUALNO GIBANJE, ki ga označujemo z besedo sofistika, njene predstavnike pa sofisti. Pomembno so vplivali na razvoj retorične teorije in prakse ter predstavljajo neke vrste most med prvimi retoričnimi teoretiki in retorično teorijo v pravem pomenu besede, katere predstavnika sta Platon in Aristotel.

izvor besede: sofo/j (moder, pameten) - sofi/zomai (pameten sem, moder sem) – sofith/j (strokovnjak, poklicni učitelj)
SOFIST (sofisth/j) prvotno nima slabšalnega pomena (v veliki meri je za to kriv Platon – zaradi njihovega stališča o verjetnosti, ki se ni skladalo z njegovim prizadevanjem za resnico) in označuje strokovnjaka, izvedenca na določenem področju, predvsem pa se uporablja v pomenu »profesionalni učitelj«, ki potuje po Grčiji in veščino, ki jo obvlada, poučuje za denar. 

Sofisti so se za razliko od jonskih naravoslovcev, ki sta jih zanimala kozmos in narava, preusmerili k vprašanjem, ki so tesneje zadevala človeka in družbo, in so ta nova spoznanja začeli približevati širšemu krogu ljudi – začeli so popularizirati znanost in umetnost. Postali so tako rekoč novi vzgojitelji Grčije.

S svojim širokim zanimanjem so odprli probleme na kritičnih (ali še ne raziskanih) področjih: resničnost – privid (metafizika); logika; epistemologija (teorija o znanju); človekova narava (moralna filozofija); družba (sociologija); obstoj bogov (teologija); politična filozofija; pravo; slovnična vprašanja, jezikovna razmerja, učinek s pomočjo besednih sredstev (retorika), narava izobraževanja, književnost (analiza besedil – v veliki meri izum sofistov); posebej so gojili argument verjetnosti.
Kakšne so bile metode poučevanja sofistov? 

Učenci so se učili tako, da so posnemali učitelje, ki so za njih ponavadi sestavili vzorčni govor s primeri toposov, oblik argumenta in sloga, ki bi lahko prišel prav v javnem nagovoru. Pomembna je bila tudi uporaba stalnih fraz.

Večina pisnih virov sofistov je izgubljena, razen retorike (Gorgias, Antifont, Trasimah) in sekundarnih virov (Izokrat, Platon, Aristotel, komediograf Aristofan). Iz sočasnih pričevanj lahko sklepamo, da so poznali 4 METODOLOŠKE TEHNIKE, ki pa vse kažejo na to, kako zelo so verjeli v moč in vlogo govorjene besede v družbi.:


a) e)pi/deicij (ali javno predavanje, kjer je predavatelj predstavil problem/idejo v dobro strukturiranem jeziku; to so bili modelni govori, ki so jih učenci posnemali)


b) govor ex tempore (ali zmožnost brez vnaprejšnje priprave razpravljati o katerikoli temi; ektemporalni govori so pravzaprav značilni za celotno predretorično obdobje v književnosti, saj tam vsi govorniki vedno govorijo brez vnaprejšnje priprave)


c) kritična analiza poezije (analiza posameznih odlomkov, stavka, besedne zveze v smislu: kaj je pesnik mislil s to in to besedo?


d) eristika (e)ri/zomai = 'prepiram se', metoda ne pomeni nujno nekaj slabega (cf. Zenon), temveč gre za razgovor, v katerem skuša nekdo od drugega doseči absolutni odgovor na izjavo, ki zahteva kvalifikacijo oz. opredelitev. Eristika je šla lahko v 2 smeri: premagati z besedo na vsak način ali iskanje besednih kontradikcij (ali antilogij). 

Nekaj sofistov je poučevalo in se podrobneje ukvarjalo tudi z retorično veščino:

- Protagoras (480 – 411 pr. n. št): velja bolj za filozofa, zagovarjal je subjektivnost člov. mišljenja (homo mensura stavek: človek je merilo vseh stvari, tistih, ki so, kako so in tistih, ki niso, kako niso) relativnost (o isti stvari mogoče imeti dvoje nasprotnih, a enako upravičenih mnenj), »dilematičnost« (govornik mora zagovarjati ali spodbijati vsako stališče, ne glede na to, ali se sam z njim strinja ali ne). Njegova skoraj revolucionarna stališča so pod vprašaj postavila obstoj resnice in globoko pretresla takratno družbo in tradicionalna prepričanja. Aristotel mu pripisuje stavek: da lahko besedna umetnost »tudi slabšo stvar naredi močnejšo« (to\n h(/ttw lo/gon krei/tw poiei¤n) – napačne interpretacije, verjetno je želel poudariti moč govorjene besede.
- Gorgias (483 – 375 pr. n. št.): iz Leontinov na Siciliji, Empedoklov učenec, leta 427 v Atenah prosi za pomoč proti Sirakuzam; potujoči govornik in učitelj. Z dramatičnim nastopom in izjemnim govorniškim slogom navduši Atence!

V retoriko vpelje še tretjo o zvrsti govora – hvalni govor, ki se je pred tem pojavljal le v verzifirciranih oblikah. Njegovi govori veljajo za retorizirano prozo, ki vsebuje polno figur (vzetih iz poezije). 

Za Gorgia je bil značilen vzvišen govorniški slog, zvončkljanje rimajočih se besed in ritmov, antitetična struktura in paralelizmi. Menil je, da bo govornik uspešen le, če bo uspel zbuditi pozornost poslušalcev in pritegniti čustva– če bo govorom uspel dati čar – če jih bo začaral kot čarovnik. Za to mora uporabljati slogovne prijeme, ki so dobile po njem ime Gorgijeve figure: antiteze, izokolija (enakost členov), homojotelevta (enako končevanje besed), parisoza (ravnotežje med enakimi členi); pa tudi druge: asonance, aliteracije, metafore. 

Govori kažejo tudi da je pozornost povečal tudi razporeditvi snovi (uvod, prikaz, dokazovanje in sklep) in logičnemu argumentiranju. Ohranjena je Hvalnica Heleni: Helena pobegnila iz enega od 4 razlogov: božja volja; odvedena na silo; zapeljale so jo besede; prevzela jo je ljubezen. Poskuša dokazati, da je nedolžna ne glede na vzrok:


(6) Kar je storila, je storila ali po volji Usode, načrtih bogov in sklepih Nujnosti, ali je bila ugrabljena na silo, ali prepričana z besedami, ali pa ujeta v ljubezni. Če je bilo zaradi prvega, je treba kriviti tistega, ki je kriv. Saj vendar volje boga ni mogoče zadržati s človeško voljo. Že po naravi šibkejše ne ovira močnejšega, ampak močnejše vlada in načeluje šibkejšemu, tako da močnejše vodi, šibkejše pa sledi. Bog je od človeka močnejši, tako po moči kot po modrosti, pa tudi v drugih rečeh. Če je torej krivdo treba pripisati Usodi in bogu, potem je treba tudi Heleno oprati sramote. 

(7) Če je bila nasilno ugrabljena, protipostavno odvedena in krivično onečaščena, je jasno, da je kriv ugrabitelj, ker ji je storil silo, ona pa je kot ugrabljenka doživela nesrečo. Torej si barbar, ki se je drzno lotil te barbarske drznosti v besedi, zakonu in dejanju, v besedah zasluži obtožbo, po zakonu izgubo pravic, po dejanju pa kazen. Ona pa, nad katero je bilo storjeno nasilje, ki ji je bila odvzeta domovina in je bila oropana svojih dragih, kako naj ne bo prej vredna usmiljenja kakor obrekovanja? On je namreč zagrešil strahotne zločine, ona pa jih je pretrpela. Zato je prav, da z njo sočustvujemo, njega pa sovražimo. 

(8) Če  je bil govor tisti, ki je prepričal in prevaral njeno dušo, je tudi v tem primeru ni težko zagovarjati in je rešiti obtožbe, in sicer takole: govor je mogočen gospodar, ki s skrajno majhnim in skoraj docela nevidnim telesom izvršuje najvišja božanska dejanja. Zmore namreč tako pomiriti strah in pregnati žalost, kakor tudi vzbuditi veselje in okrepiti usmiljenje. Da je to tako, bom dokazal, (9) dokazati pa je treba poslušalcem tudi s pomočjo mnenja.









(prev. Jelena Isak Kres)

- Izokrat (436 – 338 pr. n. št.): logograf, prvi ustanovi šolo (za uspešno javno delovanje so potrebne: narava, izobraževanje, praksa), retoriko uveljavi kot književno obliko – ni javno nastopal

Prispeval je k razvoju sloga: gladka tekoča proza, dolge stavčne periode in že nakaže retoriko kot vedo, ki se ukvarja s tremi predmeti: določitvijo, razporeditvijo in slogom
Izokratova retorska šola – oblikovanje izobrazbenega ideala posameznika (celovita vzgoja ali »zaokrožena omika« – sam jo imenuje filosofi/a, kasneje jo poimenujejo e)nku/klioj paidei/a, enkýklios paideía), ki temelji na moči besede; retorika dobi osrednje mesto v izobraževalnem sistemu grško-rimskega sveta. Toda zelo pomemben je tudi moralni značaj govornika, ki se ga ni mogoče naučiti, je pa mogoče s študijem govora in politike spodbujati in razvijati moralno ozaveščenost.) To so temelji za kasnejše svobodne umetnosti!

- Platon (429 – 347 pr. n. št.): dve vrsti retorike: slaba in dobra: 

1. slaba= logografija (retorika verjetnosti = iluzije, retorika retorjev, sofistov: ugajati, laskanje, besedne vratolomnosti za vsako ceno, prevara) in 

2. dobra  = filozofska retorila /psihagogija (dialektika = erotizirana retorika, je upravičena, ker je njen predmet prizadevanje za resnico; to je vzgoja duš s pomočjo besede in poteka vedno v dialogu med učencem in učiteljem, ki ju druži navdihnjena ljubezen; je osebno nagovarjanje) 
Platonov dialog Gorgias je najzgodnejši primer istovetenja retorike s prilizljivostjo in prevaro: to, kar proizvaja ugodje, je zaničevanja vreden ponaredek umetnosti: retorika je ponaredek pravičnosti, sofistika zakonodaje, kuharska spretnost je ponaredek zdravilstva, kozmetika pa telovadbe. 

Retorika, sofistika, kuharstvo in kozmetika so torej sami ponaredki ali oblike prilizljivosti, ki ustvarjajo navidezne in trenutne užitke.

· KAJ JE DIALEKTIKA: zmožnost odkrivanja razpoložljivih argumentov, s katerimi odgovarjamo na zastavljena vprašanja (razčlenimo vprašanje, opredelimo zadevne dejavnike, preverjamo hipoteze);

· KAJ JE RETORIKA: Aristotel: zmožnost odkrivanja sredstev prepričevanja (to so zunanji in notranji dokazi) 

Glavne razlike med retoriko in dialektiko lahko strnemo tudi glede na obliko, poslušalstvo in način prepričevanja:

	RETORIKA
	DIALEKTIKA

	zaključen govor
	oblika razprave z vprašanji in odgovori

	številni poslušalci/odziv
	debata za dve osebi/strinjanje ali zavrnitev

	konkretna/praktična vprašanja
	filozofska/splošna vprašanja

	gostobesednost
	verige argumentov

	vzbujanje čustev
	ne zbuja čustev

	pomemben je značaj govornika
	pomembno je le argumentiranje

	Zenon: razprta dlan
	Zenon: pest


- Gorgias (prikaz sofistične retorike) vs. Fajdros (prikaz filozofske retorike) 
- Aristotel (384 – 322 pr. n. št.): 

Velja za utemeljitelja moderne znanosti, tudi retorične teorije.

»retorika je umetnost, da v vsaki snovi poiščemo razpoložljiva sredstva prepričevanja« 

Retorika je nastala z zbiranjem obstoječega gradiva (cf. Sunagwgh\ te/xnwn – Zbirka priročnikov), ki ga je avtor z analiziranjem in strukturiranjem povezal v sistem; je študijsko gradivo; 

Delo je sistematična razdelitev in opredelitev retorične veščine v okviru nekaterih novih kategorij: 

· naloge govornika (inventio – najti snov (dokazi: notranji: logos, etos, patos; zunanji: pričevanja, dokumenti, prisege, zakoni(, dispositio – razporeditev, elocutio – ubeseditev, okrasitev, memoria, actio – zadnji dve so dodali kasneje), 

· govorniške zvrsti (na podlagi 3 vrst poslušalcev: sodni (razsodniki preteklega), svetovalni (razsodniki prihodnjega), hvalni (zgolj gledalci)),

· deli govora (uvod, predložitev primera, predložitev dokazov, sklep)
· odlike govora (pravilnost, jasnost, primernost, ukras); 

- Retorika vsebuje 3 knjige: 1. in 2. knjiga nauk o prepričevanju in dokazovanju (govornik in poslušalstvo), 3. knjiga slog (elocutio) in  razporeditev (dispositio)

Aristotel velja sicer za utemeljitelja teorije sklepanja in argumentacije, ki bi jo lahko razdelili na tri dele:

a) logiko (ki jo najdemo predvsem v Prvih analitikah in Drugih analitikah); logični argumenti so univerzalni in nujni, torej vedno veljavni.

b) dialektiko (ki jo najdemo v Topikah in Sofističnih zavračanjih); dialektični argumenti niso univerzalni, temveč splošno sprejemljivi, kar pomeni, da dopuščajo izjeme. 

c) retoriko (ki jo najdemo v njegovi Retoriki, deloma pa tudi v Poetiki); retorični argumenti niso ne univerzalni ne splošni, temveč le prepričljivi oz. prepričevalni za določeno občinstvo. Niso torej ne univerzalni, ne splošni, temveč povsem naključni.

Retorični argumenti spadajo v območje logosa, enega od treh tehničnih sredstev prepričevanja oziroma dokazovanja (dokazujemo s tem, ko poslušalce prepričamo, da je nekaj verjetno), in prav dokazovanje je osrednji del Aristotelove Retorike. 

Če za etos velja, da govorec prepričuje s svojim značajem, za patos, da prepričuje z vzbujanjem čustev poslušalcev, potem je za logos značilno dokazovanje na besedni ravni s pomočjo retoričnega sklepanja, ki se deli na dve vrsti: 

1. dokazovanje s pomočjo primerov (exemplum, več vrst, najširša delitev: izmišljeni, zgodovinski) in 

2. dokazovanje s pomočjo entimema (retorični ali nepopolni/skrajšani/pohabljeni silogizem, ki izhaja iz tega, kar je verjetno in kjer v nizu sklepanja govornik lahko zamolči bodisi eno od njegovih premis/trditev ali sklep, pač tisto, za kar se mu zdi, da je nesporno, vsem in splošno znano in kar imajo (po njegovem mnenju) najverjetneje v mislih tudi poslušalci (od tod tudi ime entimem: iz e)\n qum%¤ - 'v duši', 'v mislih'). 

In kaj je vir entimemov oziroma tistega, kar omogoča delovanje tovrstne argumentacije? Kje naj govornik išče in najde argumente? Pomembno je vedeti, da po Aristotelovem mnenju govornik argumentov ne ustvarja na novo, kajti vsi argumenti že obstajajo in jih je potrebno le najti. 

To so koinoi\ to/poi (koinói tópoi) ali lat. loci communes (obča (splošna) mesta, skupna mesta – skupna govorcu in poslušalcu; nekaj splošno znanega, razumljivega ali splošno sprejemljivega, kar poznata tako govorec kot poslušalec): Aristotel navaja 3 splošna mesta: 1. mogoče/nemogoče (ali je (bilo/bo) mogoče storiti ali ne?); 2. obstoječe/neobstoječe (ali se je/ni zgodilo?); 3. več/manj (večje, manjše dejanje- če je nekdo storil malo, je verjetno, da bo storil tudi večje, če možno težje, možno tudi lažje). Pravi pa tudi, da obstajajo tudi posebna mesta oziroma »posamičnosti« ali i)/dia (ídia), ki pripadajo določenim predmetom. To so posebne resnice, specialne trditve, ki jih vsi sprejemajo in zadevajo različne predmete: politiko, ekonomijo, vojaško strategijo, pravo … Ker ta mesta sodijo k praksi spretnosti, posamičnih zvrsti in predmetov, jih ni mogoče našteti.

Topoi (izraz pogosto slovenimo kot 'topos') pa so poznali že sofisti, ki so menili, da mora govornik imeti na zalogi vedno seznam zadev, o katerih se obče govori in pri katerih se ne sme pustiti ujeti. 

Izhajajoč iz tega, da argumenti na vseh področjih že obstajajo in da jih le potrebno le najti, je že v antiki nastal širši koncept najdevanja argumentov; to so bile mreže oblik ali topike, ki jih lahko označimo kot temeljne kategorije odnosov med idejami, pojmi, koncepti, ipd.  Delovale so kot rešeto, skozi katerega je govornik precedil snov, o kateri je želel govoriti. Na ta način je dobil možne ideje, premise za entimeme:

	Splošne topike
	Posebne topike

	- Definicija 

         Rod/vrsta
	- Sodna (pravne) 

        pravično (prav) 

        nepravično (narobe)

	- Razdelitev 

       Celota/deli
	- Svetovalna 

       dobro 

       nevredno 

       ugodno 

       neugodno

	- Primerjava 




      Podobnost/razlika 



	- Hvalna (ceremonialna) 

krepost (plemenito) 

slabost (nizkotno)

	- Odnos 





      Vzrok/učinek 




      Antecedens/konsekvens 


      Kontrarnosti 




      Kontradikcije 




	

	- Okoliščine 
     Mogoče/nemogoče
     Preteklo/prihodnje
	

	- Pričevanje
         Avtoritete (izvedenci)
         Priče
         Prisege
         Maksime/rekla
         Govorice
         Dokumenti
         Zakoni
         Precedensi
	


Topoi so torej prvotno pomožna sredstva za izdelavo govorov in so praktične narave. Ko pa politični in sodni govor izgubita svoj prvotni oz. javni namen (zaton polis v Grčiji in propad rimske republike) ter se uporabljata le še v retorskih šolah kot vaja in ko hvalni govor postane tehnika hvaljenja, ki jo je mogoče prenesti na vsako zadevo, retorika izgubi svoj prvotni smisel. Zato prodre v vse literarne zvrsti in njen umetelno izdelan sistem postane zakladnica oblik za literaturo. S tem pa tudi topoi dobijo novo funkcijo. Postanejo klišeji, stereotipi, ki jih je v literaturi mogoče obče uporabljati in prenašati iz konteksta v kontekst.

V 2. stol. pr. Kr. je retor Hermagora s Temna za potrebe izboljšanja sodnega govora, da bi bil ta čim boljše pripravljen in učinkovit, razvil nauk o »sta/sij (lat. status – stališče, položaj)« ali NAUK O STALIŠČIH oz. IZHODIŠČNIH VPRAŠANJIH, ki si jih mora govornik izoblikovati/zastaviti, ko pripravlja snov za govor. Stasis spada v območje invencije – odkrivanja, najdevanja primerne snovi in prepričevalnih argumentov za svoj govor. 

1) Stasis dejstva/domneve (stasis verjetnosti): »Ali je X res storil Y?« 
2) Stasis definicije: »Kaj je storil X?« (kako se pravno imenuje storjeno dejanje?)
3) Stasis kvalitete: »Je bilo dejanje X primerno (pravično, koristno, dopuščeno, opravičljivo)?« (olajševalne okoliščine) 
Kasneje so dodali še 4. stasis odločitve – proceduralne narave: ali je to sodišče pristojno?; Je tožba pravočasna? …

Zelo veliko so ta vprašanja uporabljali zlasti Rimljani. Kasneje je to shemo izpopolnil še Hermogen iz Tarza v 2.stol. po Kr. 
V antiki so poznali še MREŽO SEDMIH VPRAŠANJ, ki nas prav tako napotijo k iskanju argumentov; v antiki je obstajala tudi v obliki pedagoške vaje –xrei/a – vaja za učence retorike. Kvintilijan jih omenja kot pripomoček za iskanje argumentov.
quis, quid, ubi, quibus auxiliis, cur, quomodo, quando 
1) Kaj (se je zgodilo)? 
2) Kdo (je to storil)? 
3) Kje (je to storil)? 
4) Kdaj (je to storil)? 
5) Kako (je to storil)? 
6) Zakaj (je to storil)? 
7) [S čigavo pomočjo] (je to storil)? 

- Aristotelov učenec Teofrast, (znan po spisu Značaji) je izpopolnil Aristotelovo kategorijo o odlikah govorniškega sloga: 1. čistost/pravilnost, 2. jasnost, 3. primernost, 4. okras. 

Iz tega, kdaj je primerno govoriti na določen način, je izpeljal delitev na slogovne zvrsti : preprosti/nizki slog (sodni), srednji slog (svetovalni), vzvišeni slog (hvalni). 

Oblikoval pa je tudi nauk o figurah, ki ga je izpeljal iz 4. odlike.

355-323 pr. Kr.: Demostenovi sodni in politični govori – vrhunec retorike v praksi
ok. 320-300 pr. Kr. Retorika za Aleksandra (avtor Anaksimen iz Lampsaka; prvi v celoti ohranjeni retorični priročnik v grščini)

Helenistična retorika
· Obdobje helenizma zaznamuje vzpon Aleksandra Velikega (njegov pohod proti Perziji, Egiptu in globoko na vzhod vse do Indije) in velika država, ki so si jo po njegovi smrti (330 pr. Kr.) razdelili nasledniki. V tem obdobju grška kultura doživi izjemen razmah na političnem, gospodarskem in kulturnem področju.

· Grški jezik se iz matične Grčije, otokov in maloazijske obale razširi po celotnem ozemlju Aleksandrove države. Grščina tako postane uradni jezik, jezik državnega aparata, politike in gospodarstva. To ni bila več ne klasična atiščina niti številna narečja, ki so se govorila v matični Grčiji in po otokih. V helenizmu nastane nova oblika grščine, ki se je oblikovala pod vplivom številnih drugih jezikov (s katerimi je prišla v stik) in ki je temeljila na atiškem narečju, očiščenem največjih posebnosti. Novi jezik se imenuje koinh/ (sc. koinh/ dia/lhktoj, koiné diálektos ali »skupni jezik«).

· Z grško kulturo se je razširilo tudi grško šolstvo oz. pouk retorike. Grške gramatične in retorske šole so v vseh novih večjih središčih imperija. Zlasti pomembno središče in tako rekoč »glavno mesto helenistične kulture« je bila Aleksandrija in znameniti MUZAJON (bivališče Muz; antična akademija znanosti in umetnosti), ki je z največjo knjižnico predstavljal kulturno-znanstveno središče helenističnega sveta. Drugo pomembnejše središče je postal Pergam, pa tudi Atene, ki so izgubile prvenstvo iz klasičnega obdobja.

· Govorništvo atenske demokracije je tesno povezano s politiko, saj so govorniki sami posegali v politično dogajanje. V helenizmu pa je politično govorništvo izgubilo svojo vlogo (nekaj podobnega se zgodi tudi pri Rimljanih v cesarski dobi), saj absolutistična oblast vladarjev ni bila naklonjena nobenemu nasprotovanju: odločanje o političnih vprašanjih ni bilo več predmet javne razprave, v katero se je lahko vključil vsak, temveč se je dotikalo le dvora in ozkega kroga okrog vladarja. S političnimi govori so posamezniki nastopali le še redko (npr. v vlogi odposlancev ali na lokalni ravni). Zelo pa se razmahne slavilno govorništvo, kjer se uveljavijo zlasti različne hvalnice vladarjem, dvorjanom, lokalnim oblastnikom.

· sodna retorika: porotna sodišča izginejo, pojavijo se skupine šolanih sodnikov, tudi kot izpraševalci

· Razvoj retorične teorije v tem obdobju stremi k vedno večji sistemizaciji in natančnosti (Teofrast, Hermagora, Demetrij iz Falerona). Govorništvo v praksi pa se iz aktivne politične in družbene vloge umakne v retorske šole, kjer so se učenci s pomočjo namišljenih primerov vadili v sestavljanju besedil in v deklamacijah. Grško se te vaje imenujejo progumna/smata (progimnásmata – progimnazmi) in Elij Teon, aleksandrijski učitelj iz sredine 1. stol. po Kr., pravi, da so potekale tako: učitelj je najprej na glas prebral odlomek, ki so ga morali učenci poslušati in nato zapisati po spominu. Ko so se izpopolnili v tej veščini, so dobili kratek odlomek, ki so ga morali parafrazirati ali razdelati in razširiti ali pa poskusiti zavrniti. Teon opiše deset različnih primerov vaj za to nalogo: anekdota (xrei/a, khreía), basen, pripoved, stalna fraza (v zvezi z vrlinami ali hibami), opis (e)/kfrasij, ékphrasis), proswpopoii/a (prosopopoiía, govor v skladu z določenim značajem), e)gkw/mion (enkómion, hvalnica), su/nkrisij (sýnkrisis, primera), qe/sij (thésis, zavrnitev in nato dokazovanje trditve) in argument, ki podpira zakon ali mu oporeka. Do 1. stol. pr. Kr. so se v teh vajah začeli uriti skoraj vsi grški in rimski učenci v osnovnih in retorskih šolah. Naučili so se umetelno zgrajenega in splošno priznanega načina pripovedovanja, razširjanja, opisovanja, hvaljenja, kritiziranja, primerjanja, dokazovanja in zavračanja. Te veščine so lahko kombinirali na različne načine in tako sestavili govor. 

· Stik helenistične retorike in orientalskega vpliva v Mali Aziji povzroči razvoj novega govorniškega sloga (azijanski slog), katerega značilnosti so bili kratki, razsekani stavki, raznolike ritmične klavzule, nenaraven besedni red, mašila, antiteze, pretirano poigravanje z besedami, nenavadne metafore, pa tudi napihnjenost, strastnost, čustvenost, novotvorbe in pesniško besedišče. Kot odgovor na azijanstvo se proti koncu 1. stol. pr. Kr. pojavi nova govorniška smer, aticizem, ki si za vzor izbere čisti slog atiških govornikov iz 4. stol. pr. Kr. Tako je nastal kanon desetih (največjih) atiških govornikov, katerih slogovne odlike (jasnost, preprostost in urejenost) so skušali posnemati aticisti: Antifont, Lisija, Andokid, Izokrat, Isaj, Demosten, Ajshin, Likurg, Hiperejd in Dejnarh. 

Rimska retorika

Za rimsko retoriko velja, da je bila to v začetku (obdobje kraljevine) tradicionalna retorika konsenza, ki pa se je v obdobju republike razvila v obliko družbenega udejstvovanja. V republiki so namreč poznali voljene uradnike, senat (svetovalna funkcija) in zakonodajne skupščine. Rimska republika ni bila demokracija v grškem pomenu besede. Večino časa je bila to oligarhija, v kateri so vladali člani imenitnih in bogatih družin. Ljudstvo se je pogosto upiralo in tako so se postopoma večale tudi pravice nižjih slojev. V poznem 2. stol. pr. Kr. so se pojavili ljudski voditelji, izbruhnili so strankarstvo in državljanske vojne. Sredi 1. stol. pr. Kr. je Julij Cezar z diktaturo povzročil propad republike in leta 30. pr. Kr. je njegov posvojenec Avgust zavladal kot prvi rimski cesar. Njegovi nasledniki so vladali kot cesarji vse do 476 po Kr., ko je propadel Z del rimskega cesarstva.  


V rimski republiki so imeli pomembno vlogo javni nagovori in razprave, ki so se odvijale v senatu, na zakonodajnih zborih in sodišču. Politični sistem je bil takšen, da se je o pomembnih vprašanjih odločalo z razpravo (začetek rimske republike sploh zaznamujejo nenehni spori med patriciji in plebejci) in najstarejši rimski govorniki so bili sami aktivno udeleženi v političnem dogajanju. Namen govorov ni bil umetniški, pomembnejša je bila njihova praktična vrednost, ki je dobremu govorniku omogočila tako bleščečo politično, pravniško ali vojaško kariero (vse tri so bile v Rimu pogosto neločljivo povezane). Rimljani so torej v javnem življenju uporabljali vse tri zvrsti govora: politični govor (nastopi v senatu, ljudski skupščini), sodni govor (na sodiščih) in hvalni govor, o katerem pričajo ohranjeni nagrobni govori (laudationes funebres), ki so bili pomemben del družbenega življenja. 

Velik vpliv na razvoj govorništva v Rimu je imel sodni sistem, ki se je bistveno razlikoval od grškega. Namesto laične porote so sodili izobraženi pravni strokovnjaki, pretorji, toženec in tožnik pa sta lahko nastopala sama ali sta si izbrala svoje zagovornike. Za razliko od Grkov pri Rimljanih javno ni mogel nastopati kdorkoli, ampak le pripadniki višjega sloja (sami ali ob pomoči kake znane osebe), ki so pogosto zastopali tudi interese nižjih slojev (klienti) in to se je ohranilo tudi kasneje v obliki patronata.

Arhaično obdobje  

O najstarejših rimskih govornikih vemo zelo malo, ker govorov niso zapisovali in je vse potekalo v obliki improvizacije. Zagotovo se slogovno niso mogli meriti z grškimi, bili pa so učinkoviti. Njihove značilnosti so bile: preprostost, jasnost, prepričevalnost, energičnost, vse to, kar so lahko učinkovito uporabili v javnem življenju in česar so se tam tudi naučili (tirocinium fori). V najzgodnejšem obdobju v Rimu ni bilo šol in profesionalnih učiteljev; učenje govorniških spretnosti je potekalo z opazovanjem, poslušanjem, urjenjem ob praktičnih zgledih in posnemanjem uspešnih starejših govornikov. Učenci so začeli kot opazovalci, kasneje pa so se vključevali z nastopi tudi sami. Med učiteljem in učencem je potekal nekakšen odnos mojster – vajenec, ki se je ohranil vse do Ciceronovih časov. Toda že v 2 stol. pr. Kr. so nekateri bogati mladeniči začeli hoditi v Grčijo, da bi tam študirali retoriko in filozofijo in že sredi 2. stol. pr. Kr. je bilo v Rimu nekaj grških učiteljev retorike. Takrat so namreč v rimski državi nastale ustrezne socialne in kulturne razmere za razvoj govorništva; pričelo se je tudi intenzivnejše odkrivanje in sprejemanje grških dosežkov na vseh področjih, saj je rimska kultura s politično ekspanzijo prišla v tesnejši stik s sofisticiranim helenističnim svetom. 

Zanimivo je dejstvo, da je v splošnem rimska javnost imela odklonilen odnos do študija retorike, kajti govorniške veščine so pomenile možno nevarnost za vladajočo oligarhijo senata. Leta 161 pr. Kr. je senat sprejel sklep o izgonu filozofov in retorjev iz Rima in še leta 92 pr. Kr. so cenzorji izdali edikt, da se retorika ne sme poučevati v latinščini. Ti ukrepi pa niso bili preveč uspešni, saj so bile že sredi 1. stol po Kr. retorske šole in vaje v deklamacijah osrednji del rimskega izobraževanja.

Omenimo nekaj govornikov iz tega obdobja (Ciceron je zgodovini govorništva in govornikom posvetil delo Brutus)

· Apij Klavdij Slepi (Appius Claudius Caecus) – 4./3. stol. pr. Kr., rimski aristokrat, državnik, jurist, vojak, graditelj; izpričan govor iz l. 280 pr. Kr., ko je kralj Pir senatu predlagal sklenitev premirja, senat se je nagibal k temu, Apij pa je nastopil tako prepričljivo, da so senatorji  mirovni predlog zavrnili.

· Katon starejši (Marcus Porcius Cato Censorius) – 234-149 pr. Kr., rimski državnik, vojak in literat; avtor prve rimske enciklopedije (Libri ad Marcum filium) in najstarejšega rimskega proznega dela Izvori (Origines), neizprosen zagovornik starih rimskih vrednot in interesov, nasprotnik grštva; odličen in zelo aktiven govornik (naravna nadarjenost), zagovarjal je načelo, da ima dober govornik 2 odliki: da dobro pozna snov (Rem tene, verba sequentur! – Obvladuj snov, besede bodo (same) sledile!) in da mora biti moralno neoporečen (Orator est vir bonus dicendi peritus – Govornik je dober človek, ki je vešč govorjenja); ohranjen je njegov govor Za Rodošane (Pro Rhodiensibus). 

· Lukij Likinij Kras (Lucius Licinius Crassus) in Mark Antonij (Marcus Antonius) – znamenita govornika iz 2./1. stol. pr. Kr., ki nastopata kot glavna govornika tudi v Ciceronovem delu O govorniku; prvi je menil, da je v govorništvu najpomembnejša široka izobrazba, drugi, ded znamenitega Marka Antonija, pa je pred vse postavljal naravno nadarjenost.

Klasično obdobje rimske retorike 

To obdobje predstavlja vrhunec javnega govorništva v Rimu, ko je državna ureditev ustvarila ustrezne pogoje za njegov razmah. Obenem se v tem času začenja tudi razvijati rimske retorična teorija, ki se je oblikovala iz prevzetih grških retoričnih teorij; le-te so Rimljani prilagodili lastnim družbenim in jezikovnim značilnostim ter jih dopolnili z novimi spoznanji. Veliki govorniki tega obdobja so bili: Gaj Julij Cezar (Gaius Iulius Caesar), Kvint Hortenzij (Quintus Hortensius), Mark Junij Brut (Marcus Iunius Brutus), Lukij Kornelij Sisena (Lucius Cornelius Sisenna) in največji med njimi:

· Mark Tulij Ciceron (Marcus Tullius Cicero, 107-43 pr. Kr.): 

Velja za največjega rimskega govornika in najpomembnejšega retoričnega teoretika, ki je pisal v latinščini. Je najbolj plodovit presajevalec grške filozofije na rimska tla in utemeljitelj rimske retorične in filozofske terminologije (ohranila se je vse do danes).

Velja za najbolj cenjenega govornika rimske republike in obenem tudi za zadnjega; bil je zagrizen privrženec republike, kjer je javno življenje temeljilo na moči besede. Rimska retorika z njim doživi vrhunec, z njegovo smrtjo pa popoln zaton.

Za Cicerona je izhodišče retorike doctrina dicendi, vednost, ki se poučuje v praktične namene – retorika mu predstavlja osrednji del v vzgoji in izobraževanju družbenih voditeljev in odgovornih državljanov.  

Ukvarjal se je tudi z retorično teorijo: izhajal je iz aristotelovske retorike, ki jo je skušal prenesti v prakso; govorništvo opredeli kot združitev omike, prakse in nadarjenosti (združi filozofijo in retoriko). Nekaj teoretičnih del: O invenciji/Kako poiskati primerno govorniško snov, O govorniku, Brut, Govornik
Ciceronova govorniška praksa: sodni, politični govori; 85 ohranjenih govorov, napisal jih je več kot 100; njegovi govori so veljali in še veljajo za najboljše primerke latinskega proznega sloga. Najbolj znani so: In Verrem, De imperio Gnaei Pompei, In Catilinam, Pro Milone, In M. Antonium Philippicae XIV.

· ok 85. pr. Kr.: Retorika za Herenija (Auctor ad Herennium) – retorični priročnik neznanega avtorja oz. nekega Kornifikija, ki so ga ves srednji vek do poznega 15. stol. pripisovali Ciceronu (imenovali so ga Rhetorica secunda); opisuje tehnični sistem klasične retorike, ki je razdeljen na 5 tradicionalnih delov, z značilnim poudarkom na sodnem govorništvu, razlago teorije o stasis, obširnim naukom o figurah in z najboljšim opisom o memoriranju govora.

Cesarsko obdobje

Govorništvo izgublja svojo prvotno javno vlogo: govorniki niso več aktivno udeleženi v političnem dogajanju, cesarstvo omejuje politično svobodo. Politični in sodni govor zamreta, uveljavljajo se hvalnice cesarjem in deklamacije v retorskih šolah (cf. helenistična retorika) 

· Seneka starejši (Lucius Annaeus Seneca Maior): 55 pr. Kr. – 37/41 po Kr., imenovan tudi Seneka »Retor«, v starosti je za svoje sinove napisal deli Controversiae in Suasoriae  – zbirka deklamacij (avtor je vse primere zapisal po spominu tako, kot jih je slišal od govornikov takratnega časa), ki jim je dodal lastne opombe, komentarje in predstavitve govornikov ter deklamatorjev svojega časa (1.stol pr. Kr in 1. stol. po Kr.). 

Retorične deklamacije so v Rim prišle s posredovanjem helenističnih grških retoričnih šol, čeprav jim je bila republikanska doba bolj ali manj nenaklonjena. Z zatonom političnega govorništva se razširijo kot temeljne vaje za urjenje in pripravo na govorniški in odvetniški poklic. Učenci so se urili in deklamirali ob navzočnosti učitelja, sošolcev ter pogosto tudi staršev in obiskovalcev, saj so bile retorske šole ob določenih dnevih odprte za javnost. Nemalokrat so se med sabo pomerili tudi učitelji in ti nastopi so bili vedno dobro obiskani. Rimljani so gojili dve vrsti deklamacij in njihovo poimenovanje se je uveljavilo prav s Seneko: 

- suasoriae: to so (od)svetovalni govori posameznim zgodovinskim ali mitološkim osebam v namišljenih situacijah (primer: ali bi se moralo 300 Spartancev pri Termopilah boriti s Perzijci ali bi morali pobegniti).

- controversiae: sodijo v zvrst sodnega govora in predstavljajo namišljene sodne procese, v katerih so učenci nastopali bodisi kot tožniki bodisi kot branilci v namišljenih pravnih situacijah (primer: ali je vojak zakrivil skrunitev, ko se je pogumno boril z orožjem, ki ga je vzel iz groba junaka, potem ko je bil svoje izgubil).

· Mark Fabij Kvintilijan (Marcus Fabius Quintilianus, 40-118 po Kr.): 
prvi »redni profesor« na uradni katedri za retoriko, ki jo je financirala država (cesar Vespazijan); izdelal je podroben sistem poučevanja retorike – učni načrt za pouk retorike, kot sta jo zastavila Aristotel (teorija) in Ciceron (praksa). Retoriko je opredelil kot bene dicendi scientia (znanost dobrega govorjenja), kar moramo razumeti kot veščino (in ne znanost v eksaktnem pomenu besede), ki jo obvladuje v govoru vešč in dober človek in ki je del celovitega vzgojno-izobraževalnega procesa. Njegov cilj izobraževanja je velik govornik, ki mora biti dober človek in je sposoben voditi, vplivati in celo obvladovati položaj. 

Je avtor najobsežnejše razprave o retoriki, ki se je ohranila iz antike O govorniški izobrazbi (De institutione oratoria) – 12 knjig:



I. knjiga: prva vzgoja



II. knjiga: definicija in opredelitev retorike



III. – VII. knjiga: inventio in dispositio
VIII. – X. knjiga: elocutio (vsebuje tudi komentiran seznam literature, ki najbolj pomaga pri izpopolnjevanju govorniških veščin)



XI. knjiga: memoria in actio


XII. knjiga: nravstvene odlike, ki jih mora imeti dober govornik

O govorniški izobrazbi je razprava o tehnični retoriki in predstavlja standardno teorijo o invenciji in razporeditvi snovi, slogu, memoriranju ter podajanju, ki jo avtor obravnava zelo podrobno in dodaja lastne komentarje ter popravke.

Kvintilijan se je kot human pedagog tudi zelo zanimal za svoje učence (kar bilo je v antiki redko). Trdil je, da jih je treba obravnavati kot posameznike, jih spodbujati, naj se potrudijo, in z njimi spoštljivo ravnati.

Kvintilijan: RETORIKA KOT DEL OBVEZNEGA IZOBRAŽEVANJA V RIMU

1. obdobje: učenje jezika do 7. let (dojilja naj govori brez napak, starši naj bodo čim bolj omikani, naučiti se je treba brati in pisati; otrok se ne sme pretepati)

2. obdobje: pri 7. letih otroka prevzame grammaticus (pouk iz pesništva, glasno branje, sestavljanje spisov, uk pri igralcih)

3. obdobje: pri 14. letih mladeniča prevzame rhetor (narrationes – povzetki in analize argumentov, zgod. dogodkov, hvalnice, primerjave, razširjanja občih krajev, govor po predlogu; declamationes – govori o hipotetičnih primerih: controversiae (namišljeni sodni govori), suasoriae (namišljeni svetovalni govori)


· Kornelij Tacit (Cornelius Tacitus, 55-120 po Kr.) – eden najbolj občudovanih govornikov svojega časa; izdal je tudi kratek dialog Pogovor o govornikih (Dialogus de oratoribus), v katerem obravnava vzroke za zaton govorništva v Rimu: lenoba mladine, nemarnost staršev, strokovna neusposobljenost učiteljev in opustitev starih navad; vse to je posledica zanemarjanja tradicionalnega načina vzgoje, zatona tradicionalnih vrednot (zlasti vloge družine) ter razpada izobraževalnega sistema. Govorništvo je le še eloquentia – retorika kot umetnost javnega govora je izginila (tudi zaradi izgube svobode govora v političnem življenju), nadomestila jo je retorika kot umetnost dovršenega izražanja, pridobljenega v okviru formalnega izobraževanja.

- v 1. stol po Kr. nastane tudi razprava neznanega avtorja (psevdo-Longin) O vzvišenem (Peri hypsous) – težišče retorike se prenese na slog

V tem obdobju se retorika združi skupaj s poetiko v nek širši pojem, ki bi mu danes rekli »književnost«.

Krščanska retorika 

 - retorika Stare zaveze; retorika Nove zaveze

 - zavezni govor - to ni klasična retorika; homiletika, eksegeza, hvalnice; 

 - spoj s klasično retoriko: cerkveni očetje, sv. Avguštin (utemeljitelj krščanske retorike)

Pozna antika

pomeni zaton retorike, kot jo je poznala antika, saj se govorniki ne šolajo več zato, da bi javno nastopali. Govorništvo se uveljavi kot del splošne izobrazbe, edini prostor, kjer še živi v prvotni obliki, so morda sodne dvorane. V tem obdobju se kot pomemben del izobraževanja pojavi študij gramatike (Donat), ki se zlije z retoriko.

GRŠKI PROSTOR – BIZANTINSKA RETORIKA (od propada Z rimskega imperija 476 po Kr., pa vse do 15. stol.) 

Ohranjanje antičnih del, tudi retorike, zaradi ohranjanja antične dediščine: nastajajo leksikoni in slovarji (Suida, Fotijev Leksikon - atiščina), komentarji (antičnih del in njihovih avtorjev, novi prepisi in kompilacije). 

Študij retorike se od antike ni skoraj nič spremenil in bizantinski učitelji retorike so v sklopu učnih vsebin ohranili najboljše, kar je po njihovem mnenju ustvarila antika, skupaj s Platonovimi in Aristotelovimi deli. Kot del javnega govorništva se pojavljajo panegiriki, nagrobni govori, uradni govori. Središče vsega znanja je Kostantinopel; druga izobraževalna središča: Antiohija, Nikeja, Solun, samostani v Mali Aziji, Grčiji, na otokih – menihi so prepisovali rokopise in ohranjali klasična besedila še v poznejših stoletjih.

Bizantinska (pravoslavna, shizma sicer 1054) cerkev je takemu ohranjanju antične dediščine prizanašala, ker retorika v taki obliki ni povzročala sprememb, status quo pa je bil v njenem interesu. Študij retorike je namreč prinašal znanje pravilnega jezika in oblik (najpomembnejši vidik retorike tako postane slog), to pa je bil predpogoj za cerkveno in državno kariero. Miselnost, ki so jo privzgojili ljudem skupaj s tem znanjem, je bila skrajno konservativna.

Toda zlasti med menihi je bil odpor do posvetne učenosti vselej navzoč. Bizantinska cerkev sicer ni bila navdušena nad klasičnimi deli, ljubila pa je jezik Nove zaveze in cerkvenih očetov. Študij retorike je tako postal ena od poti, ki so vodile k poznavanju Svetega pisma in patristične literature. 

Na zahodu grščine več ne poznajo, zato se je izgubilo tudi vedenje o nekaterih antičnih grških delih.

1416: v Italijo pride učenjak Georgij Trapezuntski, s seboj prinese znanje pozabljene grščine in poznavanje Hermogenove tradicije. Zlitje slednje in zahodne ciceronske tradicije je privedlo do objave prve popolne razprave o retoriki iz obdobja renesanse Rhetoricorum libri V (Pet knjig o retoriki) – od takrat zbliževanje zgodovine V in Z retorike v Evropi.

Srednji vek in latinska retorika

Študij retorike sicer preživi zmago krščanstva nad poganstvom, a skoraj propade, ker se je porušilo njegovo naravno okolje: propad urejenega mestnega in gospodarskega življenja, ko barbarska plemena pustošijo po romanizirani Evropi v zgodnjem 5. stol. 

Izginila je podpora izobraževanju in tudi večina razlogov za študij retorike v njegovi  tradicionalni obliki. Ohranilo se je namreč le malo svetov, kjer bi govornik imel priložnost govoriti, prekinjeni so bili tudi pravni postopki. Revščina, strah in oslabljeni stiki so postali del življenja. Druga za drugo so bile uničene knjižnice, knjige so razpadale, ponovno jih niso prepisovali. Znanje grščine je zamrlo povsod na Zahodu. Toda novi kralji so se hitro začeli navduševati nad poveličevanjem v latinski poeziji in prozi, četudi niso sprva razumeli niti besede.

Kot rečeno, je klasična retorika preživela. V italijanskih in galskih mestih je verjetno večino časa delovala peščica zasebnih učiteljev gramatike in retorike (znana sta Avzonij 310-393, grammaticus in retor v Bordeauxu ter škof Sidonij Apolinar 430-484). Postopoma se je tudi življenje v mestih obnovilo, tako da je nastalo nekaj priložnosti, kjer je govornik imel možnost govoriti (panegiriki vladarjem, pred sodniki, diplomacija, pisanje poezije, cerkvene pridige). Razen tega so v samostanih začeli prepisovati stare rokopise (scriptor), jim kaj dodajali (sorodna dela ali kaj iz avtorjevega opusa – compilator), v njih posegali oz. jih pojasnjevali (commentator), ali na koncu prispevali tudi svoje misli, a vselej sklicujoč se na druge avtoritete (auctor ni enakovreden pomenu današnjega avtor). Klasična retorika je torej odsevala v številnih oblikah pisnega in ustnega izražanja. Pridige so bile sicer preproste, toda v večjih cerkvenih in političnih središčih je pridigar moral pokazati znanje iz teologije in biblične eksegeze, a tudi nekaj retoričnih spretnosti, čeprav so pomen retorike skušali izničiti (prilagoditi se poslušalstvu, slediti vsebini, a odklonilen odnos do klasične literature in retorične tradicije: Gregorij Veliki). 

Fenomen zbiranja znanja in temelji srednjeveškega učnega programa septennium 

Gre za t. i. septem artes liberales (7 svobodnih umetnosti), srednjeveški načrt celovitega študija, ki ga v nekoliko drugačni obliki nakaže že Izokrat v 5. stol. pr. Kr. z e)nku/klioj paidei/a.

Prve sistematične preglede raziskovanj so sestavljali sicer že aleksandrinski filologi v 3. stol. pr. Kr., a prave in praktične enciklopedije so sestavljali Rimljani, denimo Katon starejši v 2. stol. pr. Kr. (Libri ad Marcum filium: razdelki o medicini, poljedelstvu, retoriki in morda še o čem), zlasti pa Ciceronov sodobnik Varon v 1. stol. pr. Kr. z enciklopedijo o 9 svobodnih umetnostih (+ medicina in arhitektura). Še eno enciklopedijo je napisal Celz v 1. stol. po Kr., a se je ohranil le razdelek o medicini. 

A bistvena razlika med antičnimi sedmimi svobodnimi umetnostni in srednjeveškim načrtom je v tem, da je prva predstavljala bodisi ideal v mislih filozofov ali načrt branja in študija za odrasle, ki so bili svobodni (liberi), srednjeveške umetnosti pa so pomenile zaporedje študijskih nivojev v triviju (jezikovne študije) in kvadriviju (kvantitativne umetnosti). Oba nivoja predstavljata 2 poti modrosti, kjer ne gre za nasprotje med vedami in znanostmi, temveč za nasprotje med skrivnostmi besede in skrivnostmi narave.. 

etimol.: trivium/quadruvium (=tripotje/četveropotje) 

Trivij sestavljajo grammatica, dialectica (v sr. veku = philosophia), rhetorica, kvadrivij pa musica, arithmetica, geometria, astronomia
Med 410 in 439 v Kartagini nastane delo Marcijana Kapele, ki je najzgodnejša ohranjena enciklopedija znanj in je postala temelj srednjeveškega izobraževanja. O poroki med Merkurjem in Filologijo (De nuptiis Mercurii et Philologiae) je alegorična pesnitev, kjer Satira pove Marcijanu, kako se je na Apolonov predlog Merkur poročil s Filologijo (slednja simbolizira popolno vednost). Poroko spremljajo tudi pomočnice, sedem svobodnih umetnosti, ki predstavljajo poročna darila in so vse na kratko tudi opisane s svojimi simboli, oblačilom in govorico: Grammatica (starka iz Atike, z rimskim oblačilom, škatlica iz slonovine, v kateri nož in pila, da otrokom popravlja napake), Rhetorica (lepotica, obleko ji lepšajo vse figure, nosi orožje, s katerim bo ranila nasprotnika – sožitje prepričevalne in ukrasne retorike); alegorije Marcijana Kapele so bile splošno znane, ponazarjajo jih kipi na fasadi Notre-Dame, katedrale v Chartresu, na Botticellijevih slikah.

na prehodu 5. – 6. stol. : 

Izidor Seviljski: Origines ali Etymologiae – ohrani nekaj znanja retorike

Kasiodor je bil učeni in ugledni uradnik pod ostrogotskimi kralji v Raveni, a se je pozneje umaknil v samostan, ki ga je sam ustanovil pri Vivariju na J Italije. Uvedel je študij svobodnih umetnosti v samostanskih šolah (pokristjanjenje septem artes liberales: sedem svobodnih umetnosti je vpisanih v božjo modrost, zapisane so v Svetem pismu (polno je figur!)) – retorika tako postane del formalnega izobraževanja duhovščine: s tem pa tudi del zahodne izobraževalne tradicije. V tistem času so imeli menihi očitno zelo malo ali celo nič izobrazbe iz gramatike in retorike, Kasiodor pa je menil, da je nekaj znanja iz teh predmetov bistvenega za razumevanje Svetega pisma. A znanje, ki ga je pričakoval, je bilo omejeno in se še zdaleč ne more meriti s ciljem klasičnega izobraževanja: usposabljanje državljanov za učinkovito javno življenje. V razpravi o retoriki povzema teorijo o stasis in omenja retorične figure, a z ničemer ne pojasni, kako je mogoče to znanje uporabiti za študij Svetega pisma ali pri poučevanju krščanskega nauka. Retorične teorije ni prilagodil za namene, v katere so to veščino tedaj najpogosteje uporabljali: za pridiganje, panegirične nagovore vladarjev in pisanje poezije. Gre le za ohranjanje nekega spomina na retoriko, kot so jo poučevali in uporabljali v preteklosti.  

Boetij: eden poslednjih Rimljanov, ki so obvladali grščino, pod Teoderikom visoka uradniška služba – panegiriki in govori pred senatom, obtožen zarote, zaprt, leta 524 usmrčen (delo Tolažba filozofije, umik iz javnega življenja, razmišljanja o večnem, cf. Sokrat, Seneka). Velik poznavalec Aristotela, njegovi uvodi prevodi in komentarji so bili še dolgo v srednjem veku vir za poznavanje Aristotelove logike in toposov. V razpravi o retoriki (4. knjiga v O razlikah med toposi) skuša mesto retorike opredeliti znotraj teorije o znanju, jo ločiti od dialektike in sestaviti seznam retoričnih toposov (očitno ni poznal Aristotelove Retorike in t. i. prolegomena – uvodov, ki so jih sestavljali Grki k Hermogenovi retoriki.

Zanimivo je zaporedje študij v triviju, ki se je skozi stoletja spreminjalo, odvisno od tega, katera od disciplin je imela prvenstvo nad drugima dvema. Predvsem pa se kaže odnos med dialektiko in retoriko: v antičnih šolah (+ Kasiodor) je bila retorika običajno na vrsti pred gramatiko in predvsem pred vsakršnim študijem dialektike, Varon in z njim Marcijan Kapela pa je postavil dialektiko za most med gramatiko in retoriko. Tudi Boetij je na podlagi filozofskega stališča, da znanje najprej odkrijemo s pomočjo dialektike in ga šele nato izrazimo s pomočjo retorike, dajal prednost drugi tradiciji.

5.-7. stol. – prevladuje rhetorica:  

antična retorika, ki se je ohranila s pomočjo galskih retorjev, je postala s Kasiodorom in z Bedo Častitljivim del krščanskega sveta, v posvetno šolsko izobraževanje pa jo je vnesel Karel Veliki (razglas De litteris colendis 795: izobraziti duhovnike in uradnike) oz. njegov dvorni učitelj Alkuin, ki je antično tradicijo spoznal v šoli Bedovih naslednikov v Angliji (Dialog o retoriki in o vrlinah pogovor s Karlom Velikim: to je prvi poskus v srednjem veku, da bi preučili posvetno rabo retorike.) 

A retorika je hitro izgubila bitko z gramatiko in logiko, saj so jo izrinili na področje »ukrasnosti«, ki v tem času ni veljalo za pomembno v primerjavi z »resnico« in »dejstvom«. Šele kasneje je ponovno oživela pod okriljem poezije oz. leposlovja. Antični viri, ki jih poznajo v tem času so: Ciceronov spis O invenciji, Retoriko za Herenija (mislili, da je Ciceronova) in Kvintilijanova Govorniška vzgoja, sami pa so se zlasti ukvarjali z razpravami, posvečenimi ukrasom, figuram, barvam. Nekoliko pozneje se pojavijo razprave o poetiki; pri delih govora se ukvarjajo le z začetkom govora, od figur pa sta pomembni amplifikacija (razširitev, povečevanje) in abreviacija (skrajševanje). Slog so razdelili na 3 vrste: ponazoritev s pomočjo Vergilijevega kolesa – ROTA VERGILI (stylus gravis – Eneida, s. mediocris – Georgika, s. humilis – Bukolika; 3 deli kolesa, kjer je v vsakem delu  homogena množica členov in simbolov: vojščak, pastir, poljedelec; Hektor/Ajant, Titir, Triptolem; konj, oven, vol; meč, pastirska palica, plug; mesto/voj. tabor, pašnik, polje; lovor/cedra, bukev, jablana)

Področje retorike je zajemalo 3 kanone pravil, ali troje artes:

a. artes sermocinandi – govorniške umetnosti nasploh (pridige, parenetični govori –ki spodbujajo h kreposti) pridige: sermones ad populum (za farane), sermones ad clerum (za sinode, šole samostane) – vse sestavljene v latinščini, nato prevedene v ljudske jezike

b. artes dictandi, dictaminis: epistularna/pisemska umetnost – vljudnostne konvencije za naslavljanje (že v antičnih grških in rimskih pismih, pa tudi mnogo prej pri kulturah Bližnjega vzhoda): rast državne uprave spodbudi administrativno civilno in cerkveno korespondenco – diplomatska in pravniška korespondenca in nastanek številnih priročnikov – pravila o 5-delni govorni zgradbi so priredili za pisemsko zgradbo (salutatio-pozdrav, imena in nazivi naslovnika ter pisca v pravilnem zaporedju; captatio benevolentiae-uvod, bralčeva pozornost, sprejemljivost, naklonjenost; narratio-dejstva, položaj; petitio-konkretna prošnja, zahteva, oznanilo; conclusio- razmeroma enostaven zaključek). Zgled so bile papeške pisarne in njihov stylus Romanus,  pojavi se tudi nov pojem v stilistiki: cursus ali kako gladko teče tekst – vrednotenje glede na ritmičnost in razvrstitev poudarkov. Dictator je bil priznan poklic in v 12. stol se je diktamen poučeval tudi na univerzi v Bologni, kasneje v 13. stol. ga zamenja ars notaria, ki je notarjem predpisovala, kako naj sestavljajo pravne, trgovske in diplomatske dokumente.

c. artes poeticae: sestavljanje pravil pisanja poezije glede na ritem 

8.-10. stol – grammatica

Po preseljevanju ljudstev so se Angleži in Franki kot voditelji v kulturnem razvoju morali naučiti latinski jezik. Najpomembnejši predmet v triviju tako postane gramatika. Bila je temeljna znanost, uvod v splošno kulturo, v poezijo, liturgijo, v branje Svetega pisma in je poleg slovnice v pravem pomenu besede obsegala še poezijo (metriko in nekatere figure). Veliki gramatiški avtoriteti tega časa sta bili Donat (ok. 350 po Kr.; ars minor in ars maior) in Priscijan (5./6. stol. po Kr.; Institutio grammatica)  

11.-15. stol. – logica/dialectica

najpomembnejša pravo, medicina, retorika stopi v ozadje

Ars obligatoria, pravilnik za disputatio – dialektični pogovor med nasprotnikoma, priljubljen način razpravljanja v obliki pobijanja in zagovarjanja določene teze (bitka silogizmov). To ni Platonova dialektika.

Če povzamemo, lahko rečemo, da je za retoriko to obdobje, ko se ta razdeli na ustno in pisno veščino (Aristotel, denimo, je retoriko delil na dva dela: kjer je potrebna presoja poslušalstva in kjer presoja ni potrebna; prvemu ustreza slavnostno govorništvo, drugi del pa vsebuje bodisi sodbe o preteklosti – to ustreza sodnemu govorništvu, bodisi mnenja o prihodnosti – to je bilo svetovalno govorništvo). Ustna retorika v srednjem veku vsebuje pridige in ustne polemike, nekoliko pa se razvijeta politični in sodni govor (zlasti v italijanskih in francoskih mestih). Retorika v pisni obliki je bila lahko v verzificirani ali v prozni obliki. Če je bila v verzih, je nasledila nekaj antičnega slavnostnega govorništva in poetike ter se je kazala v rabi toposov, tropov in figur. Prozna retorika pa se je najbolj kazala v pismih. Tako so bile tri najznačilnejše oblike retorike v srednjem veku pridiganje, slavilna poezija in pisma.

S stališča treh elementov, ki določajo retorično dejanje, (govorec, govor, poslušalstvo), je govorec v obdobju srednjega veka na Zahodu izgubil vodilni položaj, ki je bil značilen za sofistično smer retorike, medtem ko se je na Vzhodu ta tradicija obdržala. Govor sam, na katerega je bila osredotočena tehnična ali priročniška retorika, je ohranil osrednje mesto v zahodni miselnosti, na kar je verjetno vplival srednjeveški študij gramatike in dialektike. Za poslušalstvo so nekoliko zanimanja kazali pisci o diktamnu in pridiganju. 

Filozofsko retoriko je v srednjem veku v glavnem predstavljalo stališče nekaterih mislecev, zlasti sholastičnih filozofov, da je retorika del dialektike.

Renesansa

Italijanska mesta so svojim načinom življenja ustvarila okoliščine za izjemen preporod klasične retorike v vsej Evropi v 14., 15. in 16. stol. Zahod je ponovno spoznal grščino in se seznanil z deli grške književnosti, tudi z retoričnimi razpravami in govori. Na dan so prihajala pomembna latinska dela o retoriki, ki so jih dolgo imeli za izgubljena, zdaj pa so jih odkrivali na starih rokopisih, ki so ležali v odročnih kotih po samostanih. Nastajalo je veliko prevodov, komentarjev in novih del. Naposled je bila tu še iznajdba tiska, ki je omogočila širjenje znanja. Med prvimi natisnjenimi besedili so bila Ciceronova dela O govorniku, Brut, Govornik leta 1465 ter O določitvi snovi, Retorika za Herenija in celotna Kvintilijanova razprava O govorniški vzgoji v letu 1470.

Gibalo razvoja so bili posamezniki, ki jih imenujemo humanisti. Najprej so delovali v Italiji, kasneje pa v vseh delih zahodne Evrope. Humanist ni bil humanistični filozof, temveč nekdo, ki je poučeval ali na višji stopnji študiral predmete, znane pod skupnim imenom studia humanitatis. Predmeti so vključevali gramatiko, retoriko, zgodovino, poezijo in moralno filozofijo, vse to pa so proučevali na podlagi klasičnih vzorov in teorij. Iz njih se je oblikoval osnovni učni načrt, ki se je začel v šolah in se nadaljeval še skozi ves univerzitetni študij svobodnih umetnosti.

Z izjemo peščice izrednih piscev (Petrarka), so si italijanski humanisti navadno služili kruh tako, da so bodisi poučevali retoriko ali kako področje iz klasičnih študij bodisi delali kot tajniki za kakega kneza, papeža ali mestno občino. V takih službah so svoje znanje o retoriki (skupaj z diktamnom) uporabljali v praksi pri sestavljanju latinskih pisem in govorov. Coluccio Salutati (1331-1406), Leonardo Bruni (ok. 1370-1444) in Poggio Bracciolini (1380-1459) so delovali kot tajniki papeške pisarne in florentinske republike. Lorenzo Valla (1407-1457) je bil papeški tajnik in v Rimu predaval o retoriki. Poliziano (1454-1494) je zasebno poučeval otroke Lorenza Medičejskega in v Firencah javno predaval o grški in latinski literaturi. Lahko rečemo, da so bili po svojem delovanju podaljšek učiteljev gramatike in retorike ter notarjev poznejšega srednjega veka.

Novost, ki so jo humanisti prinesli, pa je bilo izredno navdušenje za klasično književnost (vzporednice tudi v arhitekturi, kiparstvu, slikarstvu), za antiko, ki jih je tako zasvojila, da so o njej znova skušali odkriti vse razpoložljivo znanje in ga postaviti za temelj dvojnega ideala takratne kulture: MODROSTI IN GOVORNIŠKE SPRETNOSTI. 

Jezikovna norma postane ciceronska latinščina.

16. – 19. stoletje (klasicizem in romantika)

RETORIKA se iz javnega življenja preseli v šolski pouk in tam začne propadati.

Različne smeri proučevanja, interpretiranja starih teorij. 

· 16. stol.

začetek propada retorike


zanimanje za retoriko upade, omejena je le na slog – izenači se s poetiko

1555: Petrus Ramus: Dialektika (protiaristotelovska), loči retoriko od filozofije in znanosti 

Ramus, usmerjen proti Aristotelu, dispositio v osnovi loči od inventio: postavitev ni odvisna od odkrivanja argumentov; najprej poiščemo argumente, šele nato jih razvrstimo – temu pravi metoda

1592: Nunez: latinski prevod Aristotelove Retorike, retorika postane podlaga jezuitskega šolstva

Rene Descartes (1596 – 1650): » retorika je povsem nepotrebna, če se govorci izražajo jasno in razločno«

· 17. stol. – 19. stol.

retorika se ukvarja z umetnostjo dobrega pisanja in je omejena na šolski pouk


prevlada retoričnih učbenikov v modernih jezikih

20. stol. Preporod retorike

· objavljenih veliko število knjig, člankov, kjer se pojavlja beseda »retorika«, kljub njeni različni pomenski vrednosti; 

· ustanavljanje novih strokovnih društev, ki prirejajo različna srečanja; 

· pojav novih revij, ki objavljajo članke o klasični retoriki, njeni tradiciji in uporabi

1958: Chaim Perelman: Nova retorika;  retorike ne obravnava kot čisti jezikovni in literarni pojav, loteva se je s filozofskega in pravnega stališča; je najbolj zvest Aristotelovski retoriki

sodobni pristopi k retoriki: proučevanje retoričnih prvin s pomočjo drugih teoretičnih smeri modernega jezikovnega izražanja: semiotika, kritiška teorija, … 

komparativna retorika: George A. Kennedy (tudi sicer največji strokovnjak na področju zgodovine klasične retorike)

